Հայաստանում ԱՄՆ-ի ընկալումը ռոմանտիկ է եւ ջերմ
Հայաստանի համար Թուրքիայի կողմից Հայոց ցեղասպանության ճանաչման հարցը ոչ միայն բարոյական այլեւ՝ անվտանգության խնդիր է, հայտարարել է Վաշինգտոնում կայացած քննարկման ընթացքում ԱՄՆ-ում Հայաստանի դեսպանը:
Հայ-ամերիկյան հարաբերություններն աչքի են ընկնում հատուկ ջերմությամբ, հայտարարել է ԱՄՆ-ում Հայաստանի դեսպան Գրիգոր Հովհաննիսյանը Վաշինգտոնում «Դիվանագետ» հանդեսի կողմից կազմակերպված քննարկման ընթացքում: «ԱՄՆ-ի ընկալումը Հայաստանում եզակի է եւ ռոմանտիկ՝ հաշվի առնելով հազարավոր ամերիկացի միսիոներներին, ովքեր, կարելի է ասել, փրկեցին հայ ազգը Ցեղասպանությունից հետո: 150,000 հայ որբեր փրկվել էին Սիրիայի անշունչ քարանձավից», - նշում է դեսպանը: Դեսպանի խոսքով, Վաշինգտոնն իր կողմից միշտ ըմբռնումով է մոտեցել Հայաստանի արտաքին քաղաքական դիրքորոշմանը Իրանի եւ Ռուսաստանի նկատմամբ: Ընդհանրապես, հայերը գլոբալ ժողովուրդ են եւ Երեւանը վարում է բազմավեկտոր քաղաքականություն՝ չսահմանափակվելով մեկ ուղղությամբ: «Մեր նպատակն է կառուցել կայուն, Արեւմտյան, լիբերալ, ժողովրդավար հասարակություն», - նշում է դեսպան Հովհաննիսյանը: Հավաքվածներին հատկապես հետաքրքրում էին Հայաստանի հարաբերությունները Թուրքիայի հետ, որոնց բացակայությունն, ըստ դեսպանի, տարածաշրջանային զարգացման հիմնական խոչընդոտն ու Հայաստանի համար անվտանգության խնդիր է: «Երբ 26 տարի առաջ Հայաստանը դարձավ անկախ երկիր, այն առնչվեց անվտանգության կարեւոր մարտահրավերի. 3 միլիոն բնակչություն ունեցող երկիրը, որը վերականգնվեց պատմական Հայաստանի փոքր մասնիկի վրա, կանգնեց դեմ առ դեմ 80-միլիոնանոց Թուրքիայի առջեւ՝ մի պետության, որը մեկ դար առաջ ծրագրում էր վերացնել հայ ազգը, իսկ այժմ փակ է պահում սահմանը Հայաստանի հետ եւ չի ճանաչում պատմական պատասխանատվությունը, չի ճանաչում Ցեղասպանության սարսափը», - նշեց դեսպանը: Քննարկման կազմակերպիչ «Դիվանագետ» հանդեսի խմբագիր Վիկտոր Շիբլը նշում է, որ Վաշինգտոնի քաղաքական վերնախավի համար կարեւոր է հասկանալ Հայաստանի պատմությունն ու քաղաքականությունը. «Հայաստանը դարավոր պատմություն ունեցող կարեւոր երկիր է, որը Միացյալ Նահանգներում ունի հսկայական հայ համայնք»: Քննարկմանը ներկա Սերբիայի դեսպան Ջերջի Մատկովիչն ընդգծում է՝ սա իր այցելած վերջին ամիսների լավագույն քննարկումն էր: Հատկապես դեսպանին հետաքրքրել էր հայ եւ սերբ ժողովուրդների նմանությունը. «Մեր պատմությունն ու ազգերը շատ մոտ են միմյանց. Սերբերն ու հայերը սերտ բարեկամներ են: Մենք նույնպես դարեր շարունակ ծանր պայմաններում ենք եղել, սակայն, նույնպես հաղթահարել ենք դժվարությունները»: